प्हाड़ी साजें च उस ढोल, नरशिगा, नगारा, टल्ली, वेइश, ते ढोलकी दे नां लेई सकनेआं, ते जेह्‌ड़े ताल बजाए जन्दे न, उन्दे नां न-बेल्ल, देवोनी, बांघनू, लास्तां, जाग्राइल, मल्लड, मुड़दोली ते ढोलरू। भदरवाई कुड्ढै च नाच, बाजे ते तालें दे सारे रूप दिक्खने गी मिली जन्दे न। इनें ध्यारें ते जात्राएं च जिनें देवी-देवतें दी पूजा कीत्ती जन्दी ऐ, उन्दी जानकारी किछ घट्‌ट दिलचस्प नेईं। वासक नाग शेषनाग, तखूतनाग, खिज्जीनाग, चोण्डमाता, डण्डासन देवी, राहुशिर, शिरथल देवी दे नां ते औन्दे न, पर केल्लूबीर, आछर देव, कंडेरदेवता चादर वाली देवी, चांसर-देव दाता रणपत, धूमदेव, पीर्वणदेव ते महापत्तम जनेह् लोकदेवतें दी पूजा बी हुन्दी ऐ। इस लाके च जेह्‌ड़े ध्यार मश्हूर न, उन्दे च अस पट‌्टेरू कुड्ढ रउट्लान, शादू, हिराई गोड़, चेड़ट, शरारी, नाग जुहारनो, बडकन, त्रोष, सत्तम, पूछोई भू चोई, शरेइत, हल्लड़, पूजा, त्रो, धर्मदीस., नीहार पत्रभरण, उट्लान, गुय्यकर, दिय्योली, कणचऊथ वगैरा दे नां लैत्ते जाई सकदे न। इ’दे लावा होर बी मत्ते सारे अनुश्ठान, ध्यार, ते पर्व इस लाके च मनाए जन्दे न।